ລາວ ຄາດວ່າ ຈະເພີ້ມ ການສົ່ງອອກໄຟຟ້າ ຂຶ້ນ 3 ເທົ່າ ພາຍໃນປີ 2015
ລາວ​ວ່າ​ຈະເພີ່ມການ​ສົ່ງ​ອອກ​​ໄຟຟ້າ ໄປຕ່າງປະເທດເພີ້ມ​​ຂຶ້ນ​ເຖິງ 3 ​ເທົ່າ ​ໃນ​ປີ 2015 ຊຶ່ງ​ຈ​ະ​ເຮັດ​ໃຫ້​ມີລາຍ​ໄດ້​ຈາກ​ການ​ສົ່ງ​ອອກ ​​ສິນຄ້າດັ່ງກ່າວ​ເພີ່ມ​ຂຶ້ນຢ່າງ​ໜ້ອຍ​ 2 ພັນ​ລ້ານ​ໂດ​ລາ.
ທາງການລາວຄາດໝາຍວ່າການສົ່ງອອກພະລັງງານໄຟຟ້າໄປຕ່າງປະເທດຈະເພີ່ມຂຶ້ນເຖິງ 3 ເທົ່າໃນປີ 2015 ຊຶ່ງ ຈະເຮັດໃຫ້ລາຍໄດ້ຈາກການສົ່ງອອກພະລັງ ງານໄຟຟ້າເພີ່ມຂຶ້ນເປັນບໍ່ໜ້ອຍກວ່າ 2 ພັນລ້ານໂດລາ ກະຊວງອຸດສາຫະກໍາແລະການຄ້າ ລາຍງານວ່າ ໃນໄລຍະ 6 ເດືອນທີ່ຜ່ານມາ ຂອງປີ 2012 ນີ້ ລາວໄດ້ສົ່ງອອກພະລັງງານ ໄຟຟ້າໄປຕ່າງປະເທດໃນປະລິມານ ລວມເຖິງ 3,790 ລ້ານ ກິໂລວັດ/ຊົ່ວໂມງ ຊຶ່ງກໍເຮັດໃຫ້ມີລາຍຮັບຈາກການສົ່ງອອກ ພະລັງງານໄຟຟ້າດັ່ງກ່າວ ຄິດເປັນມູນຄ່າລວມເຖິງ 340 ລ້ານ ໂດລາ ແລະ ຖ້າຫາກວ່າການຜະລິດພະລັງງານໄຟຟ້າເປັນໄປ ຕາມແຜນການທີ່ວາງເອົາໄວ້ ກໍຈະເຮັດໃຫ້ມີລາຍຮັບຈາກການ ສົ່ງອອກພະລັງງານໄຟຟ້າຄິດເປັນມູນຄ່າລວມບໍ່ໜ້ອຍກວ່າ 680 ລ້ານໂດລາໃນຕະຫຼອດປີ 2012 ນີ້ ພ້ອມກັນນີ້ ລາຍງານຂອງກະຊວງອຸດສາຫະກໍາແລະການຄ້າ ກໍ ຍັງໄດ້ໃຫ້ການຄາດໝາຍອີກດ້ວຍວ່າລາຍຮັບຈາກການສົ່ງອອກ ພະລັງງານໄຟຟ້າຂອງລາວຈະເພີ່ມຂຶ້ນເປັນ 3 ເທົ່າ ພາຍໃນປີ 2015 ເນື່ອງຈາກວ່າມີເຂື່ອນອີກ 4 ໂຄງການທີ່ຈະກໍ່ສ້າງສໍາເລັດພາຍໃນປີ 2013 ຕິດ ຕາມດ້ວຍໂຄງການຫົງສາລິກໄນທ໌ ກໍຈະສ້າງສໍາເລັດແລະສົ່ງກະແສໄຟຟ້າຂາຍໃຫ້ໄທໄດ້ພາຍໃນປີ 2015 ຊຶ່ງຈະເຮັດໃຫ້ລາວ ມີລາຍໄດ້ຈາກການສົ່ງອອກພະລັງງານໄຟຟ້າດັ່ງກ່າວບໍ່ໜ້ອຍກວ່າ 2 ພັນລ້ານ ໂດລານັ້ນເອງ ທັງນີ້ລັດຖະບານລາວ ໄດ້ວາງເປົ້າໝາຍທີ່ຈະພັດທະນາລາວ ໃຫ້ເປັນໝໍ້ໄຟຂອງເອເຊຍ (Asia Battery) ດ້ວຍການສົ່ງ ເສີມໃຫ້ຕ່າງຊາດເຂົ້າມາລົງທຶນກໍ່ສ້າງເຂື່ອນໃນລາວໃຫ້ ຫຼາຍຂຶ້ນຢ່າງບໍ່ຢຸດຢັ້ງ ແລະເປົ້າໝາຍທີ່ສໍາຄັນທີ່ສຸດຂອງ ການພັດທະນາລາວໃຫ້ເປັນໝໍ້ໄຟຂອງເອເຊຍນັ້ນ ກໍເພື່ອ ນໍາເອົາລາຍຮັບຈາກ ການສົ່ງອອກພະລັງງານໄຟຟ້າດັ່ງ ກ່າວມາໃຊ້ໃນການແກ້ໄຂບັນຫາຄວາມທຸກຍາກຂອງປະຊາ ຊົນລາວບັນດາເຜົ່າເປັນດ້ານຫຼັກ ດ້ວຍເຫດນີ້ຈຶ່ງເຮັດໃຫ້ ລັດຖະ ບານລາວໄດ້ຢືນຢັນຈະເດີນໜ້າການພັດທະນາໄປ ສູ່ເປົ້າໝາຍດັ່ງກ່າວໃຫ້ໄດ້ຢ່າງ ເປັນຮູບປະທໍາ ດັ່ງທີ່ທ່ານ ຈູມມະລີ ໄຊຍະສອນ ປະທານປະເທດ ໄດ້ໃຫ້ການເນັ້ນຢໍ້າ ເມື່ອບໍ່ດົນມານີ້ວ່າ: ກະຊວງພະລັງງານແລະບໍ່ແຮ່ ໄດ້ປະກາດແຜນການສົ່ງເສີມການລົງທຶນຈາກ ຕ່າງປະເທດເພື່ອໃຫ້ເຂົ້າມາກໍ່ສ້າງເຂື່ອນໃນລາວໃຫ້ໄດ້ປີລະ 2 ໂຄງການນັບແຕ່ ປັດຈຸບັນໄປຈົນເຖິງປີ 2020 ໂດຍຖ້າຫາກວ່າສາມາດປະຕິບັດໄດ້ຈິງ ກໍຈະເຮັດ ໃຫ້ລາວມີເຂື່ອນເພີ່ມຂຶ້ນເຖິງ 20 ໂຄງການ ແລະກໍຈະເຮັດໃຫ້ລາວມີຄວາມສາມາດຜະລິດພະລັງງານໄຟຟ້າເພີ່ມຂຶ້ນຈາກ 2,540 ເມກະວັດ ໃນປັດຈຸບັນນີ້ ເປັນຫຼາຍກວ່າ 9,000 ເມກະວັດ ໃນປີ 2020 ອິກດ້ວຍ ຈົນເຖິງປັດຈຸບັນນີ້ ລັດຖະບານລາວໄດ້ອະນຸຍາດໃຫ້ພາກ ເອກກະຊົນລາວ ແລະຕ່າງຊາດດໍາເນີນການສຶກສາຄວາມ ເປັນໄປໄດ້ແລະອອກແບບກໍ່ສ້າງເຂື່ອນຢູ່ໃນລາວໄປແລ້ວ ເຖິງ 80 ກວ່າໂຄງການ ຊຶ່ງໃນນີ້ເປັນໂຄງການທີ່ຢູ່ໃນຂັ້ນຕອນ ຂອງການວາງແຜນກໍ່ສ້າງ 20 ກວ່າໂຄງການແລະອີກກວ່າ 60 ໂຄງການກໍກໍາລັງຢູ່ໃນຂັ້ນຕອນຂອງການສຶກສາສໍາຫຼວດຄວາມເປັນໄປໄດ້ ແລະອອກແບບກໍ່ສ້າງຕໍ່ໄປ ສ່ວນເຂື່ອນທີ່ໄດ້ທໍາການຜະລິດພະລັງງານໄຟຟ້າແລ້ວໃນ ປັດຈຸບັນນີ້ ກໍມີຢູ່ 14 ແຫ່ງ ໂດຍທີ່ຖືວ່າເປັນເຂື່ອນຂະໜາດໃຫຍ່ທີ່ສຸດກໍຄືເຂື່ອນນໍ້າເທີນ 2 ທີ່ສົ່ງພະລັງ ງານໄຟຟ້າສ່ວນໃຫຍ່ໄປຂາຍໃຫ້ໄທພາຍໃຕ້ສັນຍາທີ່ລັດຖະບານໄທໄດ້ ຕົກລົງຈະຮັບຊື້ພະລັງງານໄຟຟ້າຈາກລາວ 7,000 ເມກະວັດ ນັບແຕ່ປີ 2015 ເປັນຕົ້ນໄປ ຫາກແຕ່ວ່າບັນຫາໃນເວລານີ້ ກໍຄືບັນດາອົງການອະນຸລັກສະພາບແວດລ້ອມທໍາມະຊາດໃນລະດັບສາກົນໄດ້ປະກາດທ່າທີຢ່າງຊັດເຈນວ່າຈະຄັດຄ້ານການກໍ່ສ້າງ ເຂື່ອນທັງໃນລາວແລະເທິງແມ່ນໍ້າຂອງຢ່າງເຖິງທີ່ສຸດ ໂດຍລ່າສຸດກໍໄດ້ພາກັນເຄື່ອນໄຫວເພື່ອຄັດຄ້ານການຮັບຊື້ພະລັງງານໄຟຟ້າຈາກເຂື່ອນ ໄຊຍະບຸລີເທິງແມ່ນໍ້າຂອງໃນລາວ ແລະຈະມີການຍື່ນໜັງສືຄັດຄ້ານດັ່ງກ່າວ ເຖິງລັດຖະ ບານໄທ ພາຍໃນເດືອນກັນຍານີ້ອີກດ້ວຍ